b'\n_START_ARTICLE_\nGetting Things Done\n_START_SECTION_\nEl GTD avui\n_START_PARAGRAPH_\nActualment el GTD compta amb milions de seguidors a tot el m\xc3\xb3n. A la xarxa hi ha publicada una immensa quantitat de continguts que tracten espec\xc3\xadficament sobre GTD, sobretot blogs. La majoria d\'aquests blogs pertanyen al m\xc3\xb3n anglosax\xc3\xb3, que \xc3\xa9s d\'on prov\xc3\xa9 el seu creador, Allen. Segurament el primer blog sobre GTD en llengua castellana fou El Canasto, que s\'inici\xc3\xa0 el 2006, ir\xc3\xb2nicament per un autor holand\xc3\xa8s, Jeroen Sangers. Tamb\xc3\xa9 destaquen altres blogs com Optimainfinito de J.M. Bol\xc3\xadvar, Thinkwasabi de Berto Pena, el blog de Jer\xc3\xb3nimo S\xc3\xa1nchez o el blog de Daniel Gr\xc3\xadfol d\'entre molts d\'altres. En llengua catalana destaquen el blog de David Torn\xc3\xa9 i el blog Organitzia de Llu\xc3\xads Campderrich. Val a dir que la majoria de tots aquests blocs no parlen \xc3\xbanicament del GTD; tamb\xc3\xa9 intenten tractar altres temes relacionats amb la productivitat personal (h\xc3\xa0bits i capacitats, t\xc3\xa8cniques concretes, lleis o principis generalment acceptats en la productivitat personal, aplicacions inform\xc3\xa0tiques per millorar la productivitat personal, etc.). Per altra banda, cal fer notar que els principals llibres de David Allen sobre GTD ("Getting Things Done: The Art of Stress-Free Productivity" [2001] i "Making It All Work: Winning at the Game of Work and the Business of Life" [2009] \xe2\x80\x94una revisi\xc3\xb3 actualitzada de l\'anterior\xe2\x80\x94) es solen considerar generalment llibres densos i lents de llegir, fins al punt que, moltes vegades, la primera impressi\xc3\xb3 despr\xc3\xa9s d\'haver llegit els llibres d\'Allen \xc3\xa9s que el GTD \xc3\xa9s una metodologia massa complexa com per a dur-se a terme de manera efectiva. De fet la majoria de gent que s\'acaba apropant al GTD ho sol fer indirectament, sobretot gr\xc3\xa0cies als blogs sobre GTD i a guies d\'introducci\xc3\xb3 al GTD amb textos m\xc3\xa9s assequibles i que ajuden a assimilar m\xc3\xa9s f\xc3\xa0cilment aquesta metodologia d\'organitzaci\xc3\xb3 personal. En aquest sentit cal destacar el llibre "Aprende a liberarte del estr\xc3\xa9s con GTD" [2015] de J.M. Bol\xc3\xadvar, possiblement el millor llibre que existeix actualment en llengua castellana sobre GTD. Mentre la comunitat espanyola/hispana de GTD a Linkedin \xc3\xa9s relativament activa, la catalana, de moment, \xc3\xa9s for\xc3\xa7a incipient.'